Isamaa ja Res Publica Liit moodustas täna teiste erakondadega konsultatsioonide pidamiseks delegatsiooni, kuhu kuuluvad Mart Laar, Jaak Aaviksoo ja Margus Tsahkna.
IRLi kommunikatsioonijuht Marko Lepik ütles Postimees Online’ile, et delegatsiooni ülesanne on kohtuda teiste erakondade esindajatega, tutvustada IRLi seisukohti ja soove.
Sel nädalal tööd alustav delegatsioon kuulab ära ka teiste erakondade plaanid, et tuvastada ühishuvid ja võimalused koalitsiooni moodustamiseks.
«Meie prioriteedid on esiteks perepoliitika ja tervishoid, et meie rahvaarv kasvaks. Teiseks paneme rõhku haridusele ning teadus- ja arendustegevusele, et arendada teadmistepõhist majandust, mis suudaks hoida Eesti majandust konkurentsivõimelisena,» ütles Mart Laar.
«Kolmandaks peame oluliseks senisest suuremat tähelepanu kodanikuühiskonnale ja osalusdemokraatiale, et Eesti ühiskond oleks tugevam, kaasates inimesed otsusetegemisprotsessi,» lausus Laar.
Tema sõnul on Isamaa ja Res Publica Liidu eesmärk minna koalitsiooni, mis suudaks riiki valitseda järgmised neli aastat – 2011. aasta riigikoguvalimisteni.
«Eesti vajab koalitsiooni, mis suudaks tagada Eesti positiivse arengu ja praegu on sellise liidu moodustamiseks selgelt võimalus olemas,» ütles Laar.
«Delegatsiooni ülesanne on otsida teiste erakondadega ühisosa meie valitsemisprogrammi põhimõtete kaitsmiseks ja selles antud lubaduste elluviimiseks.»
Toimetasid Alo Raun, PM online
Mirjam Mäekivi, PM online
IRL pani paika 3-liikmelise läbirääkimisdelegatsiooni PM